পরে ইতালি জানায়, দুই সেনা সদস্যকে তারা আর ভারতে পাঠাবে না। রোম থেকে বলা হয়, মাসিমিলিয়ানো লাতোরি ও সালভাতোর গিরোনি নামে ওই দুই মেরিন সেনা ইতালিতে থাকবেন। গত বছরের ফেব্রুয়ারিতে ভারতের দক্ষিণ-পশ্চিমাঞ্চলীয় সমুদ্র উপকূলে দুজন ভারতীয় জেলেকে হত্যার ঘটনায় তাঁরা অভিযুক্ত। তাঁরা অবশ্য দাবি করেন, জলদস্যু ভেবে তাঁরা ওই দুই জেলেকে গুলি করেন। এর পরিপ্রেক্ষিতে ভারতে নিযু্ক্ত ইতালির রাষ্ট্রদূত মানচিনিকে ভারত না ছাড়ার নির্দেশ দেন দেশটির সুপ্রিম কোর্ট। দুই মেরিন সেনা দেশে গিয়ে কেন ফেরেননি, রাষ্ট্রদূতের কাছে তা-ও জানতে চান তিনজন বিচারকের সমন্বয়ে গঠিত বেঞ্চ। এ ছাড়া ভারতে অবস্থানরত ইতালির রাষ্ট্রদূতের দেশত্যাগের ওপর নিষেধাজ্ঞাও আরোপ করা হয়। এ নিয়ে দেশ দুটির মধ্যে কূটনৈতিক উত্তেজনা চরম আকার ধারণ করে। অবশ্য ইতালি সরকার এখন বলছে, দিল্লির পক্ষ থেকে ওই দুই নৌসেনার মানবাধিকার নিশ্চিতের প্রতিশ্রুতির পরিপ্রেক্ষিতে তাঁরা ভারত যাবেন। ভারতের প্রধানমন্ত্রী মনমোহন সিং ইতালির এ পদক্ষেপকে স্বাগত জানিয়েছেন।